CELEX: 52014PC0478
Language: hu
Date: 2014-07-22
Title: Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Spanyolország „EGF/2013/010 ES/Castilla y León” referenciaszámú kérelme)

|
			
		
		
		52014PC0478
		
			Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről (Spanyolország „EGF/2013/010 ES/Castilla y León” referenciaszámú kérelme) /* COM/2014/0478 final  */
			
				
		
		
			
			   	INDOKOLÁS
A 2014–2020-as időszakra vonatkozó többéves
pénzügyi keretről szóló 1311/2013/EU, Euratom tanácsi rendelet[1] 12. cikke a
pénzügyi keret vonatkozó fejezeteinek felső korlátain felül legfeljebb évi 150 millió EUR
erejéig (2011-es árakon) lehetővé teszi az Európai Globalizációs Alkalmazkodási
Alap (a továbbiakban: EGAA) igénybevételét.
A 2013. december 31-ig benyújtott kérelmek
esetében az EGAA-ból való hozzájárulásokra vonatkozó szabályokat az Európai
Globalizációs Alkalmazkodási Alap létrehozásáról szóló, 2006. december 20-i
1927/2006/EK európai parlamenti és tanácsi rendelet[2] tartalmazza.
2013. december 5-én Spanyolország Castilla y
León (ES41) NUTS II. szintű régiójában a NACE Rev. 2 rendszer szerinti 16. ágazatban
(Fa és faipari és parafatermékek feldolgozása, kivéve bútoráruk; szalma- és
fonottáru gyártása)[3]
működő három vállalatnál történt elbocsátásokat követően „EGF/2013/010
ES/Castilla y León” referenciaszámmal kérelmet nyújtott be az EGAA-ból igénybe
vehető pénzügyi hozzájárulás iránt.
A kérelem alapos vizsgálatát követően a
Bizottság az 1927/2006/EK rendelet 10. cikke alapján megállapította, hogy
a pénzügyi hozzájárulásnak a rendeletben megállapított feltételei teljesülnek.
A KÉRELEM ÖSSZEFOGLALÁSA ÉS ELEMZÉSE
 Főbb adatok: ||   
 EGAA-referenciaszám || EGF/2013/010 
 Tagállam || Spanyolország 
 2. cikk || b) pont 
 Érintett vállalatok száma || 3 
 NUTS II. régió || Castilla y Léon (ES41) 
 NACE Rev. 2. rendszer szerinti ágazat || 16 (Fa és faipari és parafatermékek feldolgozása, kivéve bútoráruk; szalma- és fonottáru gyártása) 
 Referencia-időszak || 2012.12.28. – 2013.9.28. 
 A személyre szabott szolgáltatások nyújtásának kezdete || 2014.2.1. 
 A kérelem benyújtásának időpontja || 2013.12.5. 
 A referencia-időszakban elbocsátott munkavállalók száma || 587 
 Az intézkedések által várhatóan érintett, elbocsátott munkavállalók száma || 400 
 A személyre szabott szolgáltatásokhoz kapcsolódó kiadások (EUR) || 1 350 000 
 Az EGAA végrehajtásához kapcsolódó kiadások[4] (EUR) || 50 000 
 Az EGAA végrehajtásához kapcsolódó kiadások (%-ban) || 3,57 
 Teljes költségvetés (EUR) || 1 400 000 
 EGAA-hozzájárulás EUR-ban (50 %) || 700 000 
1.           A kérelmet 2013. december 5-én
nyújtották be a Bizottságnak, és 2014. március 25-ig további információkkal
egészítették ki.
2.           A kérelem az
1927/2006/EK rendelet 2. cikkének b) pontja szerint eleget tesz
az EGAA igénybevételéhez szükséges feltételeknek, és benyújtása a rendelet
5. cikkében említett 10 hetes határidőn belül megtörtént.
Az elbocsátások és a
világkereskedelemben a globalizáció hatására bekövetkezett fő strukturális
változások közötti kapcsolat
3.           Az elbocsátások és a
világkereskedelemben a globalizáció hatására bekövetkezett jelentős
strukturális változások közötti kapcsolat bizonyítása érdekében Spanyolország
azzal érvelt, hogy az ács- és épületasztalos-ipari termékek piaca világszerte
szűkül, és az elmúlt években folyamatosan csökkent az ilyen áruk
világkereskedelme (világszintű exportja). Az ENSZ Comtrade[5] adatai szerint 2008-ban 14,2 milliárd USD értékben
exportáltak ács- és épületasztalos-ipari termékeket, míg 2011-ben ez az összeg
13,7 milliárd USD-ra, azaz 3,4 %-kal csökkent. A 2008 és
2011 közötti időszakban az ács- és épületasztalos-ipari termékek EU-27-szintű
kivitele 10,33 %-kal esett vissza.
Az ács-
és épületasztalos-ipari termékek globális kereskedelmének volumene
(millió USD)
   || 2008 || 2009 || 2010 || 2011 
 Világpiac || 14 183,8 || 11 036,9 || 11 711,0 || 13 710,5 
 EU-27 || 2445,9 || 1835,3 || 1964,8 || 2193,3 
Forrás: ENSZ Comtrade

Az ács- és épületasztalos-ipari termékek globális
kereskedelmének volumene
(%-os változás)

 
 Worldwide || Világpiac 
 EU 27 || EU-27 
4.           A kérelmező tagállam továbbá
az ENSZ Comtrade statisztikáira hivatkozva igazolta az ács- és
épületasztalos-ipari termékek világkereskedelmén belüli uniós részesedés
csökkenését, amely a 2008. évi 17,24 %-ról 2011-ben 16 %-ra
mérséklődött, míg ugyanebben az időszakban a Fülöp-szigetek közel megduplázta
piaci részesedését (6,31 %-ról 12,13 %-ra), és más távol-keleti
országok – noha kisebb mértékben – szintén növelték piaci részesedésüket, így
például Kína 15 %-kal, Malajzia pedig 37 %-kal. Az EU-27 piaci
részesedésének e csökkenése kedvezőtlenül hatott az ágazaton belül tevékenykedő
vállalkozások számára, valamint a foglalkoztatásra. A Bizottság „Az erdőket és
az erdőalapú ágazatot érintő új uniós erdőgazdálkodási stratégia” című
közleményt kísérő szolgálati munkadokumentumában[6]
kifejtette, hogy a fa és faipari termékek feldolgozásával foglalkozó
vállalkozások száma a 2003 és 2010 közötti időszakban 8 %-kal, míg az
ágazati foglalkoztatás a 2000 és 2011 közötti időszakban 20 %-kal
csökkent. 
5.           A spanyol hatóságok szerint a
2008 és 2011 közötti időszakban a Castilla y León-i vállalkozások ács- és
épületasztalos-ipari termékeinek kiviteli mennyisége az uniós szintű exporthoz
hasonlóan csökkent. Míg azonban az EU-27 szintjén ez 10,33 %-os volt,
addig a Castilla y León-i vállalkozások kivitele 37 %-kal esett vissza[7] 
6.           A spanyol hatóságok emellett
az INE[8] adataira hivatkozva azt állítják, hogy az ács- és épületasztalos-ipari
termékek világpiacának szűkülése és az EU-27 piacirészesedés-vesztése nyomán a
bútoráruk kivételével a fa és faipari, illetve parafatermékek feldolgozásával
foglalkozó Castilla y León-i vállalkozások száma a 2008. évi 1100-ról
2013-ban 855-re, azaz 22,3 %-kal csökkent. Nemzeti szinten a csökkenés még
nagyobb mértékű volt. A 2008 és 2013 közötti időszakban a vállalkozások
száma 16 575-ről 11 806-ra esett. Ez 28,8 %-os csökkenésnek
felel meg. 
7.           A Castilla y León-i
elbocsátások az ács- és épületasztalos-ipari termékek világkereskedelmének e jelentős
strukturális változásaival hozhatók összefüggésbe, amelyek következményei a
NACE Rev. 2. rendszer szerinti 16. ágazatban is érvényesültek. 
Az elbocsátások számának igazolása és a
2. cikk b) pontjában foglalt kritériumok teljesítése
8.           Spanyolország e kérelmet az
1927/2006/EK rendelet 2. cikkének b) pontjában említett beavatkozási
kritérium alapján nyújtotta be, amely az EGAA hozzájárulását ahhoz köti, hogy
kilenc hónapos referencia-időszak alatt egy tagállamnak egyetlen vagy két
egymással határos NUTS II. szintű régiójában, ugyanabban a NACE Rev. 2.
rendszer szerinti ágazatban legalább 500 munkavállalót elbocsátanak.
9.           A kérelem arra hivatkozik,
hogy a 2012. december 28-tól 2013. szeptember 28-ig terjedő
kilenc hónapos referencia-időszakban 587 személyt bocsátottak el három, a
NACE Rev. 2. rendszer szerinti 16. ágazatba (Fa és faipari és
parafatermékek feldolgozása, kivéve bútoráruk; szalma- és fonottáru gyártása)
sorolt vállalattól, a NUTS II. szintű Castilla y León (ES41) régióban. Az
elbocsátott munkavállalók közül 560 főt az 1927/2006/EK rendelet
2. cikke második bekezdésének második francia bekezdése alapján vettek
számításba. A Kronospan S.L. vállalattól további 27 személyt bocsátottak
el, ezt az említett bekezdés harmadik francia bekezdése alapján számították ki.
A Bizottság megkapta a 2. cikk (2) bekezdése második pontjának harmadik
francia bekezdésében előírt megerősítést, miszerint ez az elbocsátottak
tényleges száma. 
Az elbocsátások előre nem látható
jellegének bizonyítása
10.         A spanyol hatóságok azzal
érvelnek, hogy 2003 és 2005 között a Puertas Norma
4,8 millió EUR összegű beruházás keretében vásárolt új gépeket, hogy
növelje termékei hozzáadott értékét és hatékonyabb gyártási folyamatok
alkalmazásával csökkentse a termelési költségeket, így próbálva alkalmazkodni
az ács- és épületasztalos-ipari termékek ágazatában világszerte tapasztalható
változásokhoz. 2006-ban 40 000 négyzetméter alapterületű új
gyártóüzemet nyitottak. Az új üzem, amely egyben az európai iparág egyik
legkorszerűbb és technológiai szempontból legfejlettebb üzeme volt, ekkor
700 munkavállalót foglalkoztatott. A beruházás megtérült, és 2007-ben a
forgalom meghaladta a 70 millió EUR-t, amely az előző évhez képest
24 %-os növekedést jelentett. 2008-ban a gazdasági és pénzügyi válság
kezdetét követően, amikor az építőipari ágazat tevékenysége hozzávetőleg
30–35 %-kal csökkent és következésképpen az ajtók és ajtókeretek gyártása
is visszaesett, a Puertas Norma forgalma mindössze 8 %-kal maradt el a
2007. évi értéktől. Az elkövetkező években a vállalkozás – az általános
gazdasági helyzetet figyelembe véve – továbbra is jól teljesített. 2010-ben
azonban a Jeld-Wen vállalatcsoport – a Puertas Norma fő részvényese – úgy
döntött, hogy a csoport tevékenységélénkítési tervével összhangban egyes
üzletágakat más üzletágak kárára megerősít. 2011 októberében, miután nem
sikerült megállapodni a szakszervezetekkel egy 25 %-os fizetéscsökkentést
és 286 elbocsátást is magában foglaló tervről, a vállalat önkéntes
csődeljárást kezdeményezett.
Az elbocsátó vállalatok és a támogatásra
jogosult munkavállalók meghatározása
11.         A kérelem 587 személy
elbocsátására vonatkozik a következő három vállalattól: 
 A vállalatok neve és az elbocsátott személyek száma 
 Puertas Norma S.A. || 553 
 Kronospan S.L. || 27 
 Pallets y Embalajes Pascual S.L. || 7 
 Vállalatok összesen: 3 || Összes elbocsátás: 587 
12.         Valamennyi elbocsátott
munkavállaló lehetőséget kap az intézkedésekben való részvételre. A spanyol
hatóságok azonban – a korábbi EGAA-ügyek kezelése során szerzett tapasztalataik
alapján – úgy becsülik, hogy hozzávetőleg 400 munkavállaló fogja igénybe
venni az EGAA támogatását.
13.         Az elbocsátott munkavállalók
megoszlása a következő:
 Csoport || Szám || Százalék 
 Férfiak || 457 || 77,85 
 Nők || 130 || 22,15 
 EU-tagállamok állampolgárai || 587 || 100,00 
 Nem uniós országok állampolgárai || 0 || 0,00 
 15 és 24 év közöttiek || 3 || 0,51 
 25 és 54 év közöttiek || 426 || 72,57 
 55 és 64 év közöttiek || 142 || 24,19 
 64 év felettiek || 16 || 2,73 
14.         A fenti kategóriákban 17 tartós
egészségügyi problémával vagy fogyatékossággal élő munkavállaló szerepel.
15.         A foglalkozási csoportok
szerinti megoszlás a következő:
 Csoport || Szám || Százalék 
 Vezetők || 14 || 2,39 
 Szakemberek || 13 || 2,21 
 Technikusok és szakmai asszisztensek || 25 || 4,26 
 Adminisztratív munkaerő || 94 || 16,01 
 Szakképzettséget igénylő ipari foglalkozást űzők || 83 || 14,14 
 Berendezések és gépek kezelői || 242 || 41,23 
 Alacsonyabb szakképesítést igénylő foglalkozások || 116 || 19,76 
16.         Az 1927/2006/EK rendelet 7. cikkének
megfelelően Spanyolország megerősíti, hogy az EGAA végrehajtásának különböző
szakaszaiban és különösen az EGAA-hoz való hozzáférésben mind jelenleg, mind a
jövőben a nők és a férfiak egyenlőségét szem előtt tartó és
diszkriminációellenes politikát alkalmaz és fog is alkalmazni.
Az érintett terület, valamint az ott
működő hatóságok és érdekelt felek bemutatása
17.         Az elbocsátások által érintett
terület Castilla y León NUTS II. szintű régiója és különösen Pinares
megye, amely Burgos és Soria egymással határos tartományaiban fekszik.
18.         Castilla y León az Unió
harmadik legnagyobb régiója (94 227 km2), amelynek
területe a 28 tagállam közül 17 tagállam területét meghaladja, a
népsűrűsége azonban igen alacsony: mindössze 27,4 fő/km2.
Castilla y Leónból származik a spanyol GDP 5,3 %-a, és a régióban az egy
főre jutó jövedelem megegyezik a nemzeti átlaggal[9].
Castilla y León üzleti modellje elsősorban a családi vagy mikroméretű kkv (a
vállalkozások 95 %-a tartozik ebbe a kategóriába). Ágazati megoszlás szerint
a vállalkozások 68 %-a a szolgáltatóiparban, 16 %-a az iparban,
8 %-a az építőiparban, és szintén 8 %-a a mezőgazdaságban
tevékenykedik.
19.         A fő érdekelt felek a Junta de
Castilla y León – a régió önkormányzata –, a 36 érintett
település polgármestere, a szakszervezetek: MCA-UGT és FECOMA-CCOO[10], valamint a FOES, az ASIM, az ASIF, a CEMCAL és a CECALE[11] munkaadói szervezetek.
Az elbocsátások várható hatása a helyi,
a regionális és az országos foglalkoztatásra
20.         Castilla y Leónban a válság
súlyos hatást gyakorolt a foglalkoztatásra. A régióban a munkanélküliségi ráta
gyorsan nőtt, 8,2 %-ról (2008. első negyedév) 22,70 %-ra[12] (2013. első negyedév). A foglalkoztatási helyzet az érintett
régióban különösen labilisnak tűnik, tekintve, hogy az elbocsátások által
érintett két tartomány egyikének, Soriának a népsűrűsége rendkívül alacsony,
mindössze 9,2 fő/km2 (azaz a regionális átlag egyharmada). A
szélsőségesen alacsony népsűrűség miatt az elbocsátások jóval súlyosabban
érintik a helyi gazdaságot, mint arra pusztán a számadatok alapján
következtethetünk.
21.         A spanyol hatóságok szerint a
fa és faipari termékek feldolgozásának ágazatában történt elbocsátások tovább
súlyosbítják a munkanélküliségi helyzetet, mivel az érintett terület, Pinares
(amely szó szerint „fenyőligetek”-et jelent) nagymértékben függ a faipartól, és
fő gazdasági erőforrása a fenyőfa, amelynek köszönhetően elsődleges és
másodlagos fafeldolgozást végző ipari területté nőtte ki magát. 
A finanszírozásra javasolt, személyre
szabott szolgáltatások összehangolt csomagja és annak tételes bontásban
meghatározott becsült költségei, valamint a strukturális alapok által
támogatott intézkedésekkel mutatott kiegészítő jelleg
22.         Az alábbi intézkedések
együttesen összehangolt csomagot képeznek, amely a munkavállalók munkaerőpiacra
történő visszailleszkedését célzó, személyre szabott szolgáltatásokból áll:
–     
Üdvözlő és tájékoztató programok: Ez az első intézkedés, amely valamennyi elbocsátott munkavállaló
számára elérhető, és a következőket foglalja magában: általános és egyéni
tájékoztató programok a készségekkel és a képzésekkel kapcsolatos
követelményekről; az elérhető tanácsadásról és képzési programokról, valamint a
juttatásokról és ösztönzőkről.
–     
Pályaorientációs tanácsadás: Ez a munkavállalók profiljának és személyre szabott
visszailleszkedési útvonalának meghatározását, valamint a megvalósítás
szakaszában a személyre szabott támogatás nyomon követését és a tanácsadást
jelenti.
–     
Intenzív munkakereséshez nyújtott támogatás: Ez intenzív munkakeresést jelent, ideértve a helyi és regionális
lehetőségek felkutatását, valamint a munkaközvetítést. 
–     
Képzés: Az intézkedés
különböző képzési programokat foglal magában: (1) Transzverzális készségeket
fejlesztő képzés. A képzési ajánlat a munkakeresési technikákra fókuszáló
workshopokat, valamint a személyes és szociális készségekre, az információs és
kommunikációs technológiákra (ikt) és az idegen nyelvekre irányuló képzést
tartalmaz. (2) Szakképzés. A szakképzés egyrészt olyan ágazatokra
irányul, amelyekben jelenleg vagy a jövőben álláslehetőségek vannak kilátásban,
például geriátriai segédápolók, mikológia (vadon termő gombákkal kapcsolatos
ismeretek, az ehető fajták felismerése, fenntartható gombászat stb.), falusi
turizmus, másrészt pedig a szakképesítési bizonyítványt igénylő
álláslehetőségekre, különösen a fa- és parafa-feldolgozáshoz és a bútorárukhoz
kapcsolódó szakmák területén. (3) A munkatapasztalat során elsajátított
készségek elismerését felmérő tesztek kidolgozása.
–     
Vállalkozásösztönzés: Azok az elbocsátott munkavállalók, akik saját vállalkozás indítását tervezik,
számos különféle támogatást vehetnek igénybe. (1) Bevezető modulok,
amelyek során az önálló vállalkozói tevékenységet célzó üzleti kezdeményezések
ösztönzése és az üzleti elképzelések kigondolása áll a középpontban. (2) A
vállalkozói készségek fejlesztésére irányuló képzés, amelyen a résztvevők
megismerik a vállalkozási folyamat különböző lépéseit, az alapismeretektől vagy
az első kapcsolatfelvételtől kezdve az olyan bonyolultabb témákig, mint a
tervezés, megvalósíthatósági tanulmányok lebonyolítása, üzleti tervek készítése
stb. (3) Projektekkel és kezdeményezésekkel kapcsolatos tanácsadás,
amelynek célja a megvalósítható üzleti és önfoglalkoztatási projektek
kidolgozása, előállítása és az ezekhez nyújtott iránymutatás. (4) Vállalkozás
alapításához nyújtott támogatás: Ez az intézkedés a vállalkozásindítás
teljes folyamatára kiterjedő egyéni konzultációkat foglal magában. (5)
Logisztikai és pénzügyi támogatás: Ez a vállalkozás indításához kapcsolódó
ösztönzőkre való sikeres pályázáshoz szükséges finanszírozás megszerzéséhez és
az adminisztratív előírások teljesítéséhez nyújtott segítséget foglalja
magában. Az intézkedés első három szakaszában (bevezető modulok, képzés és
tanácsadás) várhatóan 100, a későbbi szakaszokban (vállalkozás alapításához
nyújtott támogatás és finanszírozáshoz jutás) pedig 50 munkavállaló vesz
részt.
–     
Ösztönzők: Négy
ösztönzőtípust fognak alkalmazni: (1) Részvétel ösztönzése. Az intézkedésekben
való részvételük ösztönzésére a munkavállalók 150 EUR átalányösszegben
részesülnek, amelynek előfeltétele, hogy három hónapon keresztül aktívan részt
vegyenek a programban, és saját személyre szabott intézkedéscsomagjukból
legalább egy intézkedést teljesítsenek. A becslések szerint valamennyi
munkavállaló élni fog ezzel a lehetőséggel. (2) Hozzájárulás az utazási
költségekhez. A lakóhelyükön kívüli intézkedésben részt vevő munkavállalók
a saját városuk és az intézkedés helye szerinti város közötti tömegközlekedés költségének
megfelelő összegű utazási hozzájárulásban részesülnek. Ha a helyi települések
között nincs megfelelő tömegközlekedés és a résztvevőknek saját járművükkel
kell utazniuk, kilométerenként 0,19 EUR-ra jogosultak. A becslések szerint
180 munkavállaló él majd ezzel a lehetőséggel. (3) A
lakóhely-változtatás következtében felmerülő költségekhez való hozzájárulás.
Azok a dolgozók, akik munkavállalás céljából lakóhelyet váltanak és másik
városba költöznek, 1000 EUR átalányösszegben részesülnek a szükséges kiadások
fedezése céljából. A becslések szerint 26 munkavállaló él majd ezzel a
lehetőséggel. (4) Vállalkozás alapításához nyújtott támogatás. Azok a
munkavállalók, akik saját vállalkozást alapítanak, legfeljebb 3000 EUR
összegben részesülnek az alapítási költségek fedezésére. A becslések szerint 15 munkavállaló
él majd ezzel a lehetőséggel. (5) Foglalkoztatási ösztönzők: Legfeljebb
tíz hónapon keresztül 350 EUR havi támogatást kapnak azok a munkavállalók,
akik önálló vállalkozóként ismét munkába állnak. A becslések szerint 30 munkavállaló
él majd ezzel a lehetőséggel. (6) Eltartott személyeket gondozók kiadásaihoz
való hozzájárulás. Az eltartott személyeket (gyermekeket, idős vagy
fogyatékossággal élő személyeket) gondozó munkavállalók az intézkedésekben való
részvételük idején (legfeljebb hat hónapon át) havi 100 EUR juttatásban
részesülnek. Ennek célja, hogy a munkavállaló fedezni tudja azokat a
többletköltségeket, amelyek a képzés vagy egyéb intézkedés igénybevételéből
adódnak. A becslések szerint 35 munkavállaló él majd ezzel a lehetőséggel.
(7) Képzési támogatás. A foglalkoztatást célzó, személyre szabott
képzési útvonalukban szereplő képzési programok legalább 75 %-ában részt
vevő személyek a képzés befejezését követően 150 EUR-ban részesülnek. A
becslések szerint 140 munkavállaló él majd ezzel a lehetőséggel.
23.         A kérelemben az
1927/2006/EK rendelet 3. cikke szerint feltüntetett, az EGAA
végrehajtásához kapcsolódó kiadások irányítási és ellenőrzési, valamint
tájékoztatási és népszerűsítési tevékenységeket takarnak.
24.         A spanyol hatóságok által
ismertetett, személyre szabott szolgáltatások az 1927/2006/EK rendelet
3. cikkében meghatározott támogatható tevékenységek közé sorolható, aktív
munkaerő-piaci intézkedéseknek minősülnek. A spanyol hatóságok az összköltséget
1 400 000 EUR-ra, ebből a személyre szabott szolgáltatásokhoz
kapcsolódó kiadásokat 1 350 000 EUR-ra, az EGAA végrehajtásához
kapcsolódó kiadásokat pedig 50 000 EUR-ra (az összköltség 3,57 %-ára)
becsülik. Az EGAA-ból igényelt teljes hozzájárulás összege
700 000 EUR (az összköltségek 50 %-a).
 Intézkedések || Az érintett munkavállalók becsült száma || Becsült költségek (támogatásban részesítendő munkavállalónként) (EUR) (*) || Összköltség (EGAA és nemzeti társfinanszírozás) (EUR) (**) 
 Személyre szabott szolgáltatások (az 1927/2006/EK rendelet 3. cikkének első bekezdése) 
 Üdvözlő és tájékoztató programok (Acogida, diagnóstico y derivación) || 400 || 90 || 36 000 
 Pályaorientációs tanácsadás (Orientación y asesoramiento) || 400 || 293 || 117 000 
 Intenzív munkakereséshez nyújtott támogatás (Intermediación y gestión) || 300 || 150 || 45 000 
 Képzés (Formación y recualificación profesional) || 225 || 1 373 || 309 000 
 Vállalkozásösztönzés (Programa de autoempleo y emprendimiento) || 100 || 5 200 || 520 000 
 Ösztönzők (Programa de incentivos) || 400 || 807 || 323 000 
 A személyre szabott szolgáltatások részösszege ||   || 1 350 000 
 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) 
 Előkészítő tevékenységek ||   || 0 
 Irányítás ||   || 20 000 
 Tájékoztatás és népszerűsítés ||   || 20 000 
 Ellenőrzési tevékenységek ||   || 10 000 
 Az EGAA végrehajtásához kapcsolódó kiadások részösszege ||   || 50 000 
 Becsült költség összesen ||   || 1 400 000 
 EGAA-hozzájárulás (az összköltség 50 %-a) ||   || 700 000 
(*) A tizedes érték elkerülése
érdekében az egy munkavállalóra eső becsült költségek kerekítve szerepelnek. A
kerekítés azonban nincs hatással az egyes intézkedések összköltségére, amely
azonos a Spanyolország által benyújtott kérelemben szereplő összeggel.
(**) A végösszegek a kerekítés miatt
kismértékű eltérést mutathatnak.
25.         Spanyolország megerősíti, hogy
a fent ismertetett intézkedések kiegészítik a strukturális alapok által
finanszírozott intézkedéseket, továbbá hogy megelőzi a kettős finanszírozást.
26.         Az ESZA (Európai Szociális
Alap) Comunidad de Castilla y León területére, a 2007 és 2013 közötti
időszakra vonatkozó operatív programjainak elsődleges célja a munkavállalók
egész életen át tartó tanulásának ösztönzése, az iskolából való kimaradás
kockázatának csökkentése, különösen nagy hangsúlyt fektetve a leginkább
kiszolgáltatott és a társadalmi kirekesztés kockázatának kitett
munkavállalókra, míg az EGAA intézkedései az elbocsátott faipari
munkavállalókra összpontosítanak anélkül, hogy bármilyen – korral,
képzettséggel stb. összefüggő – korlátozást alkalmaznának.
27.         Az ESZA és az EGAA hasonló
célokra irányuló tevékenységeinek és az érintett munkavállalóknak a folyamatos
figyelemmel kísérése biztosítja az ESZA és az EGAA közötti hatáskörátfedések
elkerülését.
Az érintett munkavállalóknak szánt,
személyre szabott szolgáltatások kezdetének vagy tervezett kezdetének időpontja
28.         Spanyolország 2014. február
1-jén kezdte meg az EGAA általi társfinanszírozásra javasolt, összehangolt
csomag keretében a személyre szabott szolgáltatások nyújtását az érintett
munkavállalóknak. Ez az időpont tekintendő tehát az EGAA-ból nyújtandó
valamennyi támogatásra való jogosultság kezdetének.
A szociális partnerekkel folytatott
konzultáció során követett eljárások
29.         A javasolt kérelmet a 2013. november 25-én
és 28-án tartott két megbeszélésen vitatták meg. A Puertas Norma – a legtöbb
személyt elbocsátó vállalat – korábbi munkavállalói, a FAFECYL[13] és a 17. pontban említett szociális partnerek mindkét
megbeszélésen részt vettek.
30.         A spanyol hatóságok
megerősítették, hogy a nemzeti és az uniós jogszabályokban a csoportos
létszámleépítések vonatkozásában előírt követelmények teljesültek.
Tájékoztatás a nemzeti jog vagy a
kollektív megállapodások alapján kötelező intézkedésekről
31.         Az 1927/2006/EK rendelet
6. cikkében foglalt kritériumok tekintetében a spanyol hatóságok
kérelmükben:
·      megerősítették, hogy az EGAA-ból származó pénzügyi hozzájárulás nem
helyettesíti azokat az intézkedéseket, amelyek meghozatala a nemzeti jog vagy
kollektív szerződések alapján a vállalatok felelőssége;
·      bizonyították, hogy az intézkedések az egyes munkavállalóknak nyújtanak
segítséget, és nem vállalkozások vagy ágazatok szerkezetátalakítására
irányulnak,
·      megerősítették, hogy a fent említett támogatható intézkedésekre más
uniós pénzügyi eszközből nem folyósítanak támogatást.
Irányítási és kontrollrendszerek 
32.         Spanyolország tájékoztatta a
Bizottságot, hogy a pénzügyi hozzájárulást ugyanazok a szervek fogják
irányítani és ellenőrizni, amelyek az Európai Szociális Alapot is irányítják és
ellenőrzik. Az irányító hatóság közreműködő szervezete az ECYL, Comunidad de
Castilla y León foglalkoztatási közszolgálata lesz.
Finanszírozás
33.         Spanyolország kérelme alapján
az összehangolt, személyre szabott szolgáltatási csomaghoz javasolt
EGAA-hozzájárulás (beleértve az EGAA végrehajtásához kapcsolódó kiadásokat)
700 000 EUR, amely az összköltségek 50 %-át teszi ki. A
Bizottság által az EGAA terhére javasolt forrásallokáció a Spanyolország által
rendelkezésre bocsátott információkon alapul.
34.         Figyelembe véve az EGAA-ból
folyósítható pénzügyi hozzájárulásnak az 1311/2013/EU, Euratom tanácsi rendelet
12. cikke szerint meghatározott maximális összegét, továbbá az
előirányzatok átcsoportosításához megállapított mozgásteret, a Bizottság azt
javasolja, hogy a fent említett teljes összeget folyósítsák az EGAA-ból.
35.         Az EGAA igénybevételére
vonatkozó javasolt határozatot az Európai Parlament és a Tanács közösen hozza
meg, az Európai Parlament, a Tanács és a Bizottság között létrejött, a költségvetési
fegyelemről, a költségvetési ügyekben való együttműködésről és a hatékony és
eredményes pénzgazdálkodásról szóló, 2013. december 2-i intézményközi
megállapodás[14] 13. pontja értelmében.
36.         A Bizottság a 2014. évi
költségvetés kötelezettségvállalási előirányzataiba irányuló külön
átcsoportosítási kérelmet nyújt be a 2013. december 2-i intézményközi
megállapodás 13. pontjának megfelelően.
A kifizetési előirányzatok forrása 
37.         A jelenlegi kérelemben
igényelt 700 000 EUR összegre a 2014. évi költségvetésben az EGAA
költségvetési sorában előirányzott összeg fog fedezetet biztosítani.
Javaslat
AZ EURÓPAI PARLAMENT ÉS A TANÁCS
HATÁROZATA
az Európai Globalizációs Alkalmazkodási
Alapnak az Európai Parlament, a Tanács és a Bizottság közötti, a költségvetési
fegyelemről, a költségvetési ügyekben való együttműködésről és a hatékony és
eredményes pénzgazdálkodásról szóló, 2013. december 2-i intézményközi
megállapodás 13. pontja alapján történő igénybevételéről (Spanyolország
„EGF/2013/010 ES/Castilla y León” referenciaszámú kérelme)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről szóló
szerződésre,
tekintettel az Európai Globalizációs
Alkalmazkodási Alap létrehozásáról szóló, 2006. december 20-i 1927/2006/EK
európai parlamenti és tanácsi rendeletre[15]
és különösen annak 12. cikke (3) bekezdésére,
tekintettel a költségvetési fegyelemről, a
költségvetési ügyekben való együttműködésről és a hatékony és eredményes
pénzgazdálkodásról szóló, az Európai Parlament, a Tanács és a Bizottság közötti
2013. december 2-i intézményközi megállapodásra[16] és különösen annak 13. pontjára,
tekintettel az Európai Bizottság javaslatára[17],
mivel:
(1)       Az Európai Globalizációs
Alkalmazkodási Alap (a továbbiakban: EGAA) azzal a céllal jött létre, hogy
kiegészítő támogatást nyújtson a globalizáció hatására a világkereskedelemben
bekövetkezett fő strukturális változások következtében elbocsátott
munkavállalóknak a munkaerőpiacon történő ismételt beilleszkedéshez.
(2)       Az EGAA éves maximális
összege (2011-es árakon számítva) a 2014–2020-as időszakra vonatkozó többéves
pénzügyi keretről szóló 1311/2013/EU, Euratom tanácsi rendelet[18] 12. cikkében meghatározottaknak megfelelően 150 millió EUR.
(3)       Spanyolország
2013. december 5-én az EGAA igénybevételére irányuló kérelmet
nyújtott be a Castilla y León NUTS II. szintű régióban (ES41) a NACE Rev.
2. rendszer szerinti 16. ágazatban (Fa és faipari és parafatermékek
feldolgozása, kivéve bútoráruk; szalma és fonottáru gyártása) tevékenykedő
három vállalatnál történt elbocsátások tekintetében, és a kérelmet 2014.
március 25-ig további információval egészítette ki. A kérelem eleget tesz az
1927/2006/EK rendelet 10. cikkében a pénzügyi hozzájárulások
meghatározására vonatkozóan megállapított követelményeknek. A Bizottság ezért
700 000 EUR rendelkezésre bocsátására tesz javaslatot.
(4)       Az EGAA-t ezért igénybe kell
venni a Spanyolország által benyújtott kérelem alapján történő pénzügyi
hozzájárulás folyósítása érdekében,
ELFOGADTA EZT A HATÁROZATOT:
1. cikk
Az Európai Unió 2014. évi általános
költségvetésének keretein belül az Európai Globalizációs Alkalmazkodási Alapból
(EGAA) 700 000 EUR összeget vesznek igénybe kötelezettségvállalási és
kifizetési előirányzatok formájában.
2. cikk
Ezt a határozatot az Európai Unió Hivatalos
lapjában ki kell hirdetni.
Kelt Brüsszelben,
-án/-én.
az Európai Parlament részéről                      a
Tanács részéről
az elnök                                                          az
elnök
[1]               HL L 347., 2013.12.20., 884. o.
[2]               HL L 406., 2006.12.30., 1. o.
[3]               Az Európai Parlament és a Tanács 2006. december 20-i
1893/2006/EK rendelete a gazdasági tevékenységek statisztikai osztályozása NACE
Rev. 2. rendszerének létrehozásáról és a 3037/90/EGK tanácsi rendelet, valamint
egyes meghatározott statisztikai területekre vonatkozó EK-rendeletek
módosításáról (HL L 393., 2006.12.30., 1. o.).
[4]               Az 1927/2006/EK rendelet 3. cikkének harmadik
bekezdése szerint.
[5]               http://comtrade.un.org/
[6]               Az erdőket és az erdőalapú ágazatot érintő új uniós
erdőgazdálkodási stratégia. COM(2013) 659 és SWD(2013) 342.
[7]               A regionális szintű kiviteli adatok
forrása: Gazdasági és Versenyügyi Minisztérium (vámtételek – DataComex
statisztikai alap).
[8]               Instituto Nacional de Estadística (spanyol statisztikai
hivatal), www.ine.es/.
[9]               Az egy főre jutó spanyolországi GDP
vásárlóerő-paritásban kifejezett értéke 96 [Mutató (EU-28 = 100)].
Forrás: Eurostat.
[10]             Federación Regional del Metal,
Construcción y Afines de la Unión General de Trabajadores (MCA-UGT) és
Federación Regional de Madera de Comisiones Obreras (FECOMA-CCOO).
[11]             Federación de Organizaciones
Empresariales Sorianas (FOES), Asociación Soriana de Industrias de la Madera
(ASIM), Asociación Soriana de Industrias Forestales (ASIF), Confederación de
empresarios de la Madera de Castilla y León (CEMCAL) és Confederación de
Organizaciones Empresariales de Castilla y León (CECALE).
[12]             http://www.datosmacro.com/paro-epa/espana-comunidades-autonomas/castilla-leon
[13]             A FAFECYL a Castilla y León-i állami
foglalkoztatási szolgálat keretében működő, háromoldalú közalapítvány.
Igazgatótanácsának tagjai a CECALE munkaadói szövetség, valamint az UGT és a
CCOO szakszervezet.
[14]             HL C 373., 2013.12.20., 1. o.
[15]             HL L 406., 2006.12.30., 1. o.
[16]             HL C 373., 2013.12.20., 1. o.
[17]             HL C […]., […]., […]. o.
[18]             HL L 347., 2013.12.20., 884. o.